אליין תומפסון-הרה

אליין תומפסון-הרה (באנגלית: Elaine Thompson-Herah; נולדה ב-28 ביוני 1992) היא אתלטית ג'מייקנית, פעמיים ברציפות האלופה האולימפית (ריו דה ז'ניירו 2016 וטוקיו 2020) בריצת 100 מטר ובריצת 200 מטר, האלופה האולימפית (טוקיו 2020) ואלופת העולם (בייג'ינג 2015) בריצת שליחות 4x100 מטר וסגנית אלופת העולם בריצת 200 מטר (בייג'ינג 2015). שיאה האישי בריצת 100 מטר מדרג אותה במקום השני בכל הזמנים בריצת 100 מטר לאחר פלורנס גריפית' ג'וינר ושלישית בכל הזמנים בריצת 200 מטר. תומפסון-הרה נולדה באזור של מטעי בננות, במחוז מנצ'סטר, ג'מייקה. כיום, היא לומדת באוניברסיטה הטכנולוגית של ג'מייקה. היא מתאמנת בהדרכתו של סטיבן פרנסיס. בתחרות שנערכה באוניברסיטה שבה היא לומדת ב-11 באפריל 2015 קבעה תומפסון-הרה בריצת 100 מטר את תוצאת השנה בעולם באותה העת 10.92 שניות. בתחרות שנערכה במאי היא קבעה בריצת 200 מטר שיא אישי חדש של 22.37 שניות. בתחרות שנערכה ביוג'ין, אורגון ב-30 במאי היא קבעה בריצת 100 מטר שיא אישי חדש של 10.84 שניות, המדרג אותה במקום 30 בכל הזמנים. באליפות ג'מייקה באתלטיקה היא זכתה ביום הולדתה שחל באותו היום במדליית זהב בריצת 200 מטר בתוצאה של 22.51 שניות. במסגרת ליגת היהלום שנערכה בלונדון היא קבעה בריצת 200 מטר (מקצוע שאינו בליגה) שיא אישי חדש של 22.10 שניות. חודש לאחר מכן, באליפות העולם שנערכה בבייג'ינג, סין באוגוסט 2015 זכתה תומפסון-הרה בשתי מדליות, זהב וכסף. מדליית זהב, בריצת שליחות 4x100 מטר ביחד עם ורוניקה קמפבל-בראון, נטשה מוריסון ושלי אן פרייזר בשיא אליפות חדש ושיא ג'מייקה חדש של 41.07 שניות, לפני ארצות הברית (41.68) וטרינידד וטובגו שקבעה שיא לאומי חדש של 42.03 שניות. מדליית כסף, בריצת 200 מטר בשיא אישי חדש של 21.66 שניות המדרג אותה במקום חמישי בכל הזמנים, אחרי דפנה סחיפרס מהולנד שקבעה שיא אליפות ושיא אירופה חדש של 21.63 שניות, המדרג אותה במקום השלישי בכל הזמנים ולפני ורוניקה קמפבל-בראון בת ארצה (21.97 שניות). באליפות העולם באולם שנערכה בפורטלנד, אורגון ארצות הברית במרץ 2016 זכתה תומפסון-הרה במדליית ארד בריצת 60 מטר בתוצאה של 7.06 שניות, אחרי ברברה פייר מארצות הברית (7.02 שניות) ודפנה סחיפרס (7.04 שניות). ביולי 2016 קבעה שיא אישי בריצת 100 מטר של 10.70 שניות, תוצאה המדרגת אותה רביעית בכל הזמנים. באולימפיאדת ריו דה ז'ניירו (2016) זכתה תומפסון-הרה ב-3 מדליות, 2 זהב ו-1 כסף. מדליות זהב, בריצת 100 מטר בתוצאה של 10.71 שניות, לפני טורי בואי מארצות הברית (10.83 שניות) ושלי-אן פרייזר-פרייס (10.86 שניות) ובריצת 200 מטר בתוצאה של 21.78 שניות, לפני דפנה סחיפרס (21.88 שניות) וטורי בואי (22.15 שניות). מדליית כסף בריצת שליחות 4x100 מטר ביחד עם כריסטניה ויליאמס, ורוניקה קמפבל-בראון ושלי-אן פרייזר-פרייס בתוצאה של 41.36 שניות, אחרי ארצותה ברית (41.01 שניות) ולפני בריטניה (41.77 שניות). באליפות העולם שנערכה בלונדון באוגוסט 2017 סיימה תומפסון-הרה במקום חמישי בריצת 100 מטר בתוצאה של 10.98 שניות. בשלב חצי הגמר היא קבעה תוצאה של 10.84 שניות, התוצאה המהירה באליפות. באליפות העולם שנערכה בדוחה, קטר בסוף ספטמבר 2019 סיימה תומפסון-הרה במקום רביעי בריצת 100 מטר בתוצאה של 10.93 שניות. בריצת 200 מטר היא קבעה בשלב המוקדמות תוצאה של 22.61 שניות ולא המשיכה להתחרות לאחר שניפצעה בגיד אכילס. באולימפיאדת טוקיו (2020) זכתה תומפסון-הרה ב-3 מדליות זהב, יותר מכל אתלט אחר במשחקים אלה. מדליות זהב, בריצת 100 מטר בשיא אולימפי חדש ובתוצאה השנייה בטיבה בכל הזמנים של 10.61 שניות, לפני שלי-אן פרייזר-פרייס (10.74 שניות) ושריקה ג'קסון (10.76 שניות), בריצת 200 מטר בשיא לאומי חדש ובתוצאה השנייה בטיבה בכל הזמנים של 21.53 שניות, לפני כריסטין מבומה מנמיביה (21.81 שניות) וגבריאל תומאס מארצות הברית (21.87 שניות) ובכך הגנה על התארים שלה ובריצת שליחות 4x100 מטר ביחד עם בריאנה ויליאמס, שלי-אן פרייזר-פרייס ושריקה ג'קסון בשיא לאומי חדש של 41.02 שניות, לפני ארצות הברית (41.45 שניות) ובריטניה (41.88 שניות). שבועיים לאחר מכן, במסגרת ליגת היהלום שנערכה ביוג'ין, אורגון ב-21 באוגוסט היא קבעה בריצת 100 מטר שיא אישי חדש של 10.54 שניות, הריצה השנייה בטיבה בהיסטוריה לנשים. באליפות העולם שנערכה ביוג'ין ביולי 2022 זכתה במדליית ארד בריצת 100 מטר בתוצאה של 10.81 שניות, אחרי שלי-אן פרייזר-פרייס שקבעה שיא אליפות חדש של 10.67 שניות ושריקה ג'קסון (10.73 שניות). תומפסון-הרה נשואה לדרון הרה, אתלט בעבר ומאמן. ריצת 100 מטר: 10.54 שניות (2021) ריצת 200 מטר: 21.53 שניות (2021) ריצת 60 מטר: 6.98 שניות (2017) מדיה וקבצים בנושא אליין תומפסון-הרה בוויקישיתוף אליין תומפסון-הרה, ברשת החברתית פייסבוק אליין תומפסון-הרה, ברשת החברתית אקס (טוויטר) אליין תומפסון-הרה, ברשת החברתית אינסטגרם אליין תומפסון-הרה, באתר olympedia.org אליין תומפסון-הרה, באתר התאחדות האתלטיקה הבין-לאומית אליין תומפסון-הרה, באתר ליגת היהלום אליין תומפסון-הרה, באתר Track and Field (נשים)